REZOLUTË
PËR VLERËSIMIN E VEPRIMTARISË SË KOMISIONERIT PËR TË DREJTËN
E  INFORMIMIT DHE MBROJTJEN E TË DHËNAVE PERSONALE PËR VITIN 2019

Kuvendi i Shqipërisë:
Duke vlerësuar rolin e veçantë të Komisionerit për të Drejtën e Informimit dhe Mbrojtjen e të Dhënave Personale (KDIMDP), në misionin e tij për garantimin e zbatimit të legjislacionit për të drejtën e informimit dhe mbrojtjen e të dhënave personale dhe vendosjen e ekuilibrit mes këtyre dy të drejtave kushtetuese;
Duke vlerësuar rolin e Komisionerit në  zbatimin e përgjegjësive që burojnë nga ligjet e  tjera, si: ligji nr.146/2014 “Për njoftimin dhe konsultimin publik”, ligji nr. 60/2016 “Për sinjalizimin dhe mbrojtjen e sinjalizuesve”, ligji nr.71/2016 “Për masat shtesë të sigurisë publike”, si dhe ligjit nr. 113/2018 “Për ratifikimin e marrëveshjes për bashkëpunimin ndërmjet Republikës së Shqipërisë dhe Eurojust”;
Duke vlerësuar rëndësinë e edukimit dhe ndërgjegjësimit të qytetarëve për të drejtën e informimit dhe të mbrojtjes së të dhënave personale të tyre, si dhe angazhimin e tyre  për të  gëzuar këto të drejta;
Duke vlerësuar rëndësinë e transparencës së institucioneve në nivel vendor dhe qendror, publik dhe privat, në kuadër të së drejtës për informim, si dhe nevojën e rritjes së transparencës dhe ndërgjegjësimit të autoriteteve publike me qëllim nxitjen e transparencës dhe llogaridhënies në kuadër të së drejtës për informim, si dhe të kontrolluesve publikë e privatë në lidhje me përmbushjen e detyrimeve përkatëse, që burojnë nga legjislacioni për mbrojtjen e të dhënave personale; 
Duke vlerësuar rëndësinë e forcimit të bashkëpunimit ndërkombëtar në fushën e mbrojtjes së të dhënave personale;
Shqyrtoi veprimtarinë e Komisionerit për të Drejtën e Informimit dhe Mbrojtjen e të Dhënave Personale për vitin 2019 dhe konstaton se:
Ka realizuar plotësisht 12 rekomandimet e lëna në rezolutën e datës 28.03.2019 të Kuvendit të Shqipërisë;
Ka prirje pozitive të rritjes së transparencës së autoriteteve publike nëpërmjet publikimit të programit model të transparencës dhe pasurimit të tij me informacion të përditësuar, e cila është rritur në 60%;
Ka përmirësim të ndjeshëm të nivelit të transparencës në 90% të rasteve në njësitë e vetëqeverisjes vendore, si rezultat i miratimit dhe zbatimit të programit të ri model të transparencës për këto organe;
Ka vijuar puna për mbikëqyrjen dhe garantimin e së drejtës për akses në informacion publik, duke u mbështetur në vendosjen e balancës dhe respektimin e parimit të proporcionalitetit;
Ka rritje të numrit të inspektimeve në 142 të tilla, në fushën e mbrojtjes së të dhënave personale në sektorë të rëndësishëm, për kategorinë dhe sasinë e të dhënave personale që përpunojnë apo që kanë ndikim në privatësinë e individit;
Është angazhuar në forcimin e rolit të personit të kontaktit për mbrojtjen e të dhënave personale pranë kontrolluesve publikë dhe privatë, si një hallkë në procesin e garantimit të sigurisë së përpunimit të të dhënave personale;
Ka vijuar puna për monitorimin e zbatimin e rekomandimeve që janë dhënë për kontrollues publikë dhe privatë në periudhat paraardhëse të raportimit duke e rritur në 60.34% numrin e rekomandimeve të zbatuara; 
Ka luajtur një rol proaktiv në kuadër të përmbushjes së angazhimeve ndërkombëtare në fushën e mbrojtjes së të dhënave, siç është hartimi i projektligjit për ratifikimin e protokollit që ndryshon Konventën “Për mbrojtjen e individëve në lidhje me përpunimin automatik të të dhënave personale” të Këshillit të Europës;
Ka kontribuuar në zbatimin me sukses të Planit të Veprimit me Prokurorinë e Përgjithshme duke zhvilluar vizita monitoruese pranë Prokurorisë së Përgjithshme dhe prokurorive të disa rretheve kryesore gjyqësore nga të cilat u hartuan rekomandime me problematikat dhe sugjerimet përkatëse për marrjen e masave konkrete nga ana e organeve të përfshira në proces, në përputhje me legjislacionin për mbrojtjen e të dhënave personale; 
Është angazhuar në realizimin me sukses të aktivitetit më të rëndësishëm botëror në fushën e mbrojtjes së të dhënave personale, Konferencës së 41-të Ndërkombëtare të Komisionerëve të Mbrojtjes së të Dhënave dhe Privatësisë; 
Ka bashkëpunuar me organizata të shoqërisë civile në kuadër të projekteve të ndryshme dhe njëkohësisht ka reflektuar kontributin e tyre në të gjithë veprimtarinë e saj;
Është angazhuar në organizimin e aktiviteteve informuese dhe ndërgjegjësuese për respektimin e së drejtës për informim dhe mbrojtjes së të dhënave personale. 
Kuvendi i Shqipërisë kërkon që Komisioneri për të Drejtën e Informimit dhe Mbrojtjen e të Dhënave Personale, për vitin 2020, në përmbushje të detyrave të ngarkuara me ligj, të angazhohet veçanërisht edhe në këto drejtime: 
Përmirësimin e programit model të transparencës dhe modelit të regjistrit të kërkesave dhe përgjigjeve për autoritetet publike.
Forcimin e rolit të personit të kontaktit për garantimin e sigurisë së përpunimit të të dhënave.
Monitorimin dhe dhënien e mbështetjes autoriteteve publike, si dhe marrjen e masave për krijimin dhe vënien në efiçencë brenda vitit 2020 të regjistrit elektronik të kërkesave dhe përgjigjeve për të drejtën e informimit. 
Mbikëqyrjen e kontrolluesve me fokus platformat online, sektorin e teknologjisë së informacionit dhe komunikimit ose sektorë që përpunojnë të dhëna sensitive dhe të paraqesë një raport të veçantë pranë Kuvendit të Shqipërisë, që ka të bëjë me pasqyrimin e gjendjes për mbrojtjen e të dhënave personale.
Dhënien e kontributit në përafrimin e legjislacionit të mbrojtjes së të dhënave personale në përputhje me legjislacionin përkatës të BE-së, konkretisht me Rregulloren e Përgjithshme për Mbrojtjen e të Dhënave Personale 2016/679 (GDPR) dhe Direktivën e Policisë 2016/680;
Rolin aktiv në procesin e diskutimit dhe miratimit të projektligjit për ratifikimin e Protokollit që ndryshon Konventën e Këshillit të Europës “Për mbrojtjen e individëve në lidhje me përpunimin automatik të të dhënave personale”. 
Dhënien e kontributit në hartimin e projektligjit “Mbi të dhënat e hapura dhe ripërdorimin e informacionit të sektorit publik”, në kuadër të transpozimit të Direktivës 2019/1024 BE, me qëllim plotësimin e kuadrit ligjor për të drejtën e informimit. 
Të asistojë në hartimin e kuadrit të nevojshëm ligjor për mbrojtjen e konsumatorëve/subjekteve të të dhënave personale nga thirrjet e pakërkuara ose dërgimit të mesazheve me postë elektronike.
Të vijojë me monitorimin e zbatimit të detyrimeve lidhur me Marrëveshjen e Bashkëpunimit me Eurojust dhe në bashkëpunim me Oficerin e Mbrojtjes së të Dhënave Personale në Eurojust të hartojë raportin vjetor për Komisionin Europian.
Vijimin e aktiviteteve ndërgjegjësuese dhe trajnuese të Komisionerit në kuadër të fushave të veprimtarisë për informimin dhe ndërgjegjësimin për të drejtat dhe detyrimet. 

Miratuar në datën 21.5.2020

[bookmark: _GoBack]




